

**Tisztelt Záróvizsgázó Hallgató! Kedves Jelölt!**

Az Informatika Tanszék ezúton tájékoztatja Önt a záróvizsga menetéről.

1. A záróvizsga megnyitója

A záróvizsga bizottság elnöke megnyitja a záróvizsgát, ismerteti a vizsga menetét, a lebonyolítás szabályait. A záróvizsga bizottság tagja: elnök, tag1, tag2, jegyző

A megnyitón a záróvizsga kezdetének időpontjában minden hallgatónak kötelező megjelenni, függetlenül attól, hogy az adott bizottságban hányadik felelőként szerepel a beosztásban.

1. A jelölt fényképes igazolvánnyal igazolja magát a záróvizsga jegyzőjénél, ismételt záróvizsga esetén bemutatja a pótdíj befizetését igazoló bizonylatot, átadja a **prezentáció kinyomtatott példányát.** Erre egyrészt az esetlegesen felmerülő technikai problémák megoldása miatt van szükség, másrészt a záróvizsga dokumentáció részét képezi, amit a KJE Tanulmányi Osztályának a személyi anyagok között őriznie kell.
2. A záróvizsga során először a szakdolgozat védésére kerül sor pl.MS PowerPoint (ill Prezi és/vagy egyéb) prezentáció segítségével. Erre max. 10 perc áll rendelkezésre.

A prezentációval szemben támasztott követelményekről bővebben az ügyfélszolgálat honlapján található információ. A szakdolgozat védése keretében a bizottság tagjai kizárólag a jelölt által készített megoldás részleteinek jobb megértése kapcsán tehetnek fel kérdéseket. A bizottsági tagok a prezentációba bármikor belekérdezhetnek.

Abban az esetben, ha a szakdolgozat védése nem éri el az elégséges szintet, a jelölt tovább nem folytathatja a záróvizsgát, tehát szóbeli feleletre nem kerülhet sor. Elégtelen védés esetén a szakdolgozatot újra kell írni az érvényben lévő KJE Szakdolgozati Szabályzat útmutatásai alapján.

1. A sikeres szakdolgozati védést követi a komplex szóbeli vizsga. A kihúzott tétel(ek) kidolgozására min. 15 perc felkészülési idő áll rendelkezésre, ezután kerül sor a komplex szóbeli feleletre, mely keretében a bizottsági tagok bármikor belekérdezhetnek a jelölt által éppen kifejtett részletek pontosítása érdekében.
2. Az utolsó felelet végeztével a záróvizsga bizottság zárt ajtók mögött értékeli az elhangzott feleleteket, kialakítja a végleges érdemjegyeket.

A záróvizsga bizottság két vizsgarészt értékel: a szakdolgozat védését és a komplex szóbeli vizsgát. A záróvizsga eredménye e két vizsgarész számtani átlaga.

1. Ezután kerül sor az eredményhirdetésre és a záróvizsga lezárására, melyen szintén kötelező a részvétel (utólag a tanszék nem tud záróvizsga eredményt közölni, tehát legközelebb a diplomaátadó ünnepségen lehet megtudni azt).

Informatika Tanszék